b'\n_START_ARTICLE_\nAngle\xc5\xa1\xc4\x8dina\n_START_SECTION_\nGeografska porazdelitev\n_START_PARAGRAPH_\nAngle\xc5\xa1\xc4\x8dina je prvi jezik v naslednjih dr\xc5\xbeavah: Avstralija (avstralska angle\xc5\xa1\xc4\x8dina), Bahami, Barbados (karibska angle\xc5\xa1\xc4\x8dina), Bermuda, Gibraltar, Gvajana, Jamajka (jamaj\xc5\xa1ka angle\xc5\xa1\xc4\x8dina), Nova Zelandija (novozelandska angle\xc5\xa1\xc4\x8dina), Antigva, Saint Kitts in Nevis, Trinidad in Tobago, Zdru\xc5\xbeeno kraljestvo (britanska angle\xc5\xa1\xc4\x8dina) in Zdru\xc5\xbeene dr\xc5\xbeave Amerike (ameri\xc5\xa1ka angle\xc5\xa1\xc4\x8dina)._NEWLINE_Je tudi eden od glavnih jezikov v dr\xc5\xbeavah: Belize (s \xc5\xa1pan\xc5\xa1\xc4\x8dino), Kanada (s franco\xc5\xa1\xc4\x8dino), Dominika, Saint Lucia in Saint Vincent in Grenadine (s francosko kreol\xc5\xa1\xc4\x8dino), Irska (z ir\xc5\xa1\xc4\x8dino), Singapur (z malaj\xc5\xa1\xc4\x8dino, mandarin\xc5\xa1\xc4\x8dino, tamil\xc5\xa1\xc4\x8dino in drugimi azijskimi jeziki) in Republika Ju\xc5\xbena Afrika (vendar se zuluj\xc5\xa1\xc4\x8dina, xhosa, afrikaans in severni soho bolj govorijo). Je tudi najbolj pogosto uporabljan neuradni jezik v Izraelu._NEWLINE_Angle\xc5\xa1\xc4\x8dina je uradni jezik, ki pa ni domoroden, v naslednjih dr\xc5\xbeavah: Kamerun, Fid\xc5\xbei, Mikronezija, Gana, Gambija, Hong Kong, Indija, Kiribati, Lesoto, Liberija, Kenija, Namibija, Nigerija, Malta, Marshallovi otoki, Pakistan, Papua Nova Gvineja, Filipini, Salomonovi otoki, Samoa, Sierra Leone, Svazi, Tanzanija, Zambija in Zimbabve._NEWLINE_Angle\xc5\xa1\xc4\x8dina je najpogosteje uporabljani jezik Evropske Unije. \xc4\x8ceprav so na\xc4\x8deloma vsi uradni jeziki EU enakopravni, so \xc5\xa1tevilni delovni dokumenti dostopni le v enem jeziku, najpogosteje v angle\xc5\xa1\xc4\x8dini._NEWLINE_Angle\xc5\xa1\xc4\x8dina je najbolj raz\xc5\xa1irjen\xc2\xa0\xc2\xbbdrugi\xc2\xab\xc2\xa0in\xc2\xa0\xc2\xbbu\xc4\x8deni\xc2\xab\xc2\xa0jezik na svetu, in kot tak, po mnenju mnogih jezikoslovcev, ne predstavlja ve\xc4\x8d izklju\xc4\x8dno kulture\xc2\xa0\xc2\xbbdomorodnih govorcev angle\xc5\xa1\xc4\x8dine\xc2\xab, pa\xc4\x8d pa je jezik, ki vsrkava poglede vseh svetovnih kultur, ko njegova raba raste. Spet drugi trdijo, da je njegova potencialna raba kot sredstvo za sporazumevanje bolj omejena. Angle\xc5\xa1\xc4\x8dina je jezik, ki se ga kot tuji jezik najpogosteje u\xc4\x8dijo v Evropi (32,6\xc2\xa0%) in na Japonskem, sledijo pa mu franco\xc5\xa1\xc4\x8dina, nem\xc5\xa1\xc4\x8dina in \xc5\xa1pan\xc5\xa1\xc4\x8dina.\n_START_SECTION_\nPisava\n_START_PARAGRAPH_\nAngle\xc5\xa1\xc4\x8dino zapisujemo v latini\xc4\x8dni pisavi, ki je v 9. stoletju nadomestila anglo-saksonske rune. Sodobna angle\xc5\xa1ka abeceda vsebuje 26 \xc4\x8drk latinice: a, b, c, d, e, f, g, h, i, j, k, l, m, n, o, p, q, r, s, t, u, v, w, x, y in z (vsaka od njih ima tudi veliko ustreznico). Med ostalimi simboli sta danes redki ligaturi \xc3\xa6 in \xc5\x93. Poleg tega so ob\xc4\x8dasno v rabi diakriti\xc4\x8dna znamenja, posebej v izposojenkah iz drugih jezikov (npr. ostrivec v caf\xc3\xa9 in expos\xc3\xa9), ter preglas, ki ozna\xc4\x8duje, da se sosednja zloga izgovarjata lo\xc4\x8deno (kot v besedah na\xc3\xafve in Zo\xc3\xab).'